El Grup AZA presenta a l’Equip de Govern el projecte de la plataforma logística que se situarà en el polígon SEPES
09 d’abril 2019

![](/media/athljrf1/61_c_img_2467_cuerpo.jpg)  
  

El Saló de Plens de l'Ajuntament de Sagunt ha acollit este matí una reunió entre membres de l'Equip de Govern i els representants del Grup AZA, els quals han presentat el seu projecte, amb el qual invertiran fins a 34 milions d'euros, després que la setmana passada es coneguera la notícia de l'adquisició d'un solar de 28.000 metres quadrats en el polígon SEPES de Sagunt per part del grup.

El Grup AZA construirà una plataforma logística per a sectors com el cosmètic, el farmacèutic, l'alimentació envasada o similars. Serà un espai destinat a la construcció d'una nau de més de 28.000 metres quadrats a temperatura controlada, amb l'última tecnologia per a treballs logístics, que explotarà Aza Logistics, divisió logística del grup. La nau tindrà capacitat per a emmagatzemar 70.000 palets i moure més de 3.000 referències per hora. La inversió prevista per a esta instal·lació superarà els 30 milions d'euros, com ha explicat l'empresa. Amb esta nova instal·lació, Aza Logistics pretén crear una porta d'accés per a les empreses multinacionals a través del port de València.

Concretament, la inversió serà de 34 milions d'euros. Segons les previsions del grup, en una primera etapa es destinaran 24 milions d'euros, mentre que la resta anirà invertint-se successivament. Destaquen que, del total de la inversió, la meitat va destinada a maquinària i tecnologia punta, ja que molts dels productes amb els quals treballen no poden estar en una nau qualsevol, sinó que requerixen condicions especials.​

![](/media/nsgbbzzo/61_c_img_2472_cuerpo.jpg)  
  

Quant als llocs de treball, segons han confirmat des del Grup AZA, la plataforma logística iniciarà la seua activitat amb 75 dels seus treballadors i treballadores, encara que preveu que en un període d'uns cinc anys s'aconseguisquen els 200 empleats i empleades. En este sentit, Quico Fernández ha declarat que “**per la necessitat que està havent de recursos humans, també estem treballant per a dotar-nos d'una formació professional adaptada a la demanda**”.

L'alcalde de Sagunt, Quico Fernández; el regidor de Promoció Econòmica, Miguel Chover; el regidor d'Activitats, Guillermo Sampedro; i el regidor de Manteniment i primer tinent d'alcalde, Pepe Gil han mostrat la seua satisfacció i consideren que és una important inversió que permetrà revitalitzar el polígon SEPES.

L'alcalde ha destacat que “**això és un mostra més que les coses s'estan fent bé. Sagunt és un municipi que està situat en un encreuament de camins, cada vegada millor comunicat, gràcies a projectes com el Corredor Cantàbric Mediterrani, l'expansió del port marítim, el punt d'inspecció fronterera, etc. Existixen molts factors que ens situen en el punt de mira de molts inversors, de grans multinacionals, com Mercadona o Inditex, i també d'empreses de grandària mitjana dedicades a la logística i a la producció**”.

A més, Quico Fernández també ha volgut destacar que les empreses “**estan trobant molt bona resposta per part de l'ajuntament, que està donant llicències en temps rècord i no hi ha cap queixa en eixe sentit, per la qual cosa vull agrair la labor dels treballadors dels diferents departaments de l'ajuntament, hi ha molt bona predisposició i això és per a nosaltres prioritari, donar una resposta immediata perquè es generen inversions, llocs de treball i oportunitats per a les persones i que milloren la seua qualitat de vida**”.

El responsable del Grup AZA, Alfonso Zamora, ha afirmat que “**Sagunt és un lloc que ens dóna molta confiança, ens resulta molt atractiu fer una inversió ací i això és el que ens ha animat a buscar una parcel·la, la qual hem comprat, i en la qual farem una construcció singular, un servei industrial de logística avançat, amb molta tecnologia punta i amb una inversió molt gran**”.

Segons Zamora, la intenció del Grup AZA és començar al més prompte possible, per la qual cosa preveuen començar a funcionar a la fi d'este mateix any, “**com a l'ajuntament ens done el permís, l'endemà, començarem a treballar en això, perquè tenim moltes ganes. A pesar que és una construcció gran que ens portarà uns mesos, ens agradaria començar a funcionar este mateix any a finals o, com tard, a principis de l'any que ve**”.   

  

![](/media/m05p3wnu/61_c_img_2455_cuerpo.jpg)  
  

La nau comptarà amb els procediments requerits per cadascun dels sectors per als quals espera operar el Grup AZA: APPCC (Seguretat Alimentària), GDP (Bones Pràctiques de Distribució en el sector farmacèutic), OEA (Operador Econòmic Autoritzat), DA (Deposit Duaner), DDA (Deposit Diferent Duaner) i registre sanitari.

Per part seua, Víctor Jiménez, director de l'àrea Industrial i Logística, explica el fort creixement que està registrant Sagunt, que està produint una revolució en el sector logístic valencià, “**la qual cosa ha posicionat als seus tres polígons com un focus molt atractiu a operadors com AZA**”.

Finalment, tal com ha explicat el regidor Pepe Gil, és important destacar que este divendres, 12 d'abril, s'aprovaran uns plecs per a millorar el polígon SEPES. Una inversió de 500.000 per part de l'Ajuntament de Sagunt amb la qual es pretén millorar l'accés o la senyalització, entre altres aspectes, amb l'objectiu de condicionar el polígon i fer-lo més atractiu per a altres empreses.​

  

![](/media/eavb0tmw/61_c_persepective_view_cuerpo.jpg)  
![](/media/uajdvejs/61_c_persepective_view_cuerpo2.jpg)  

​

*   [](http://www.facebook.com/sharer.php?u=https://aytosagunto.es/va/actualitat/el-grup-aza-presenta-a-l-equip-de-govern-el-projecte-de-la-plataforma-logistica-que-se-situara-en-el-poligon-sepes/ "Facebook")
*   [](http://twitter.com/share?url=https://aytosagunto.es/va/actualitat/el-grup-aza-presenta-a-l-equip-de-govern-el-projecte-de-la-plataforma-logistica-que-se-situara-en-el-poligon-sepes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-grup-aza-presenta-a-l-equip-de-govern-el-projecte-de-la-plataforma-logistica-que-se-situara-en-el-poligon-sepes/ "Linked In")
*   [](mailto:?body=https://aytosagunto.es/va/actualitat/el-grup-aza-presenta-a-l-equip-de-govern-el-projecte-de-la-plataforma-logistica-que-se-situara-en-el-poligon-sepes/)